《花朝玄墓僧房对雪漫呈山甫》
明代·张元凯

春仲冬为令，芳辰霰尚催。五湖同寂寞，双树与徘徊。

舞絮全迷柳，飞花欲乱梅。方令香雾杂，暂傍土膏回。

绿草仍馀白，柔柯倏复摧。朱英何失候，玄鸟亦须猜。

初地慈云合，诸天华雨来。善消宁俟旭，骤变恐惊雷。

清净寒山境，圆通雪窦开。无端空里幻，不尽劫中灰。

色界云殊胜，韶年惜易颓。醍醐何处具，分我最深杯。

作者简介：苏州吴县人，字左虞。少习《毛诗》。以世职为苏州卫指挥，督运漕粮北上，有功不得叙，自免归。悒悒不得志，以酒自放，酒酣谈天下事，慷慨风发。工诗，有《伐檀斋集》。